b"\n_START_ARTICLE_\nPaco Baliardo\n_START_SECTION_\nResum biogr\xc3\xa0fic\n_START_PARAGRAPH_\nEls Baliardo i els Reyes estan emparentats llunyanament: el besavi de Paco i la seva \xc3\xa0via paterna, Antoinette, eren membres de la fam\xc3\xadlia Reyes. La fam\xc3\xadlia Baliardo, origin\xc3\xa0ria de Catalunya igual que la Reyes, va viatjar durant generacions per Occit\xc3\xa0nia amb les seves caravanes fins que l'esclat de la Primera Guerra Mundial els va fer retornar a Catalunya. El pare de Paco, Manuel Baliardo -dit Napoleon-, i els seus germans varen n\xc3\xa9ixer a Figueres. Cos\xc3\xad germ\xc3\xa0 de Manitas de Plata, Manuel va tornar definitivament a Occit\xc3\xa0nia entre el 1927 i el 1928. Els Baliardo s'instal\xc2\xb7laren primer a Juvinhac, prop de Montpeller. Manuel es va casar amb Teresa Maille, una gitana catalana que vivia en una caravana a Lun\xc3\xa8l, amb qui tingu\xc3\xa9 cinc fills: Diego -Loulou-, Paco, Tonino, Lily i Nadia Baliardo. _NEWLINE_De ben jove, el germ\xc3\xa0 de Paco Baliardo, Tonino, es f\xc3\xa9u molt popular entre els gitanos de Montpeller i els que acudien a l'aplec de les Santes Maries de la Mar pel seu virtuosisme amb la guitarra, la qual acostumava a tocar amb el seu germ\xc3\xa0 Paco. Als masos dels voltants de les Santes, Diego Baliardo es trobava sovint amb els seus cosins Reyes i, finalment, les dues fam\xc3\xadlies decidiren de tocar juntes. Chico Bouchikhi, membre dels Gipsy Kings, li ho propos\xc3\xa0 primer a Tonino. L'un rere l'altre, els tres germans Baliardo entraren al grup: Tonino el 1980, Diego el 1983 i Paco el 1984. Els montpellerins aportaven a la formac\xc3\xado el seu gran coneixement de la guitarra i la seva seriositat; els Reyes, en canvi, estaven m\xc3\xa9s orientats cap al cant gr\xc3\xa0cies a la influ\xc3\xa8ncia del seu pare Jos\xc3\xa9 Reyes, cantant de flamenc. Es repetia una mica l'esquema dels seus parents, quan el pare dels Reyes cantava i l'oncle dels Baliardo, Manitas de Plata, tocava la guitarra. Val a dir que els tres germans Baliardo no ho havien tingut tan f\xc3\xa0cil fins al moment com els Reyes: Manitas de Plata pr\xc3\xa0cticament no els va ajudar mai, ja que havia preferit de promocionar els seus germans i fills en la ind\xc3\xbastria discogr\xc3\xa0fica."